AARHUS: Kort efter klokken 16.30 fredag eftermiddag kom en sms ud med en træls besked til de mange mennesker, der havde parkeret i Dokk1s underjordiske og automatiske parkeringshus: Systemet er gået i stå, og vi kan ikke få bilerne ud.

Så der var ikke andet at gøre end at væbne sig med en god portion tålmodighed og vente. Og det gjorde de så. I næsten fire timer.

Først ved 20-tiden fredag aften kunne man begynde at få bilerne op af parkeringsanlægget. Det sker helt manuelt, og med cirka en bil i minuttet. Der er i skrivende stund 600 biler parkeret i den underjordiske parkeringskælder, så det vil tage cirka 10 timer at få dem hævet, hvis ikke automatikken kommer på ret køl igen.

Parallelt med at bilerne hæves manuelt op, forsøger man at få automatikken til at fungere igen. Det oplyser pressechef Michael Jaap fra Kultur- og Borgerservice i Aarhus Kommune.

Han understreger, at anlægget ikke er kommunens. Det ejes af Real Dania Byg og drives af Securitas.

- Men da det er vores gæster, der har været nede for at se Volvo Ocean Race, som nu er kommet i klemme, føler vi en forpligtelse til at hjælpe, siger han.